Vermiste hond uit see geredDie NSRI se Cameron Green (links) en Vincent Landman (regs) by Xena na sy gered is. Foto: NSRI Clive Tesner van die Nasionale Seereddingsinstituut (NSRI) het gesê ŉ lid van die publiek het die tweejarige teef genaamd Xena Maandag by ŉ winkel in die Strand opgemerk en besef dit is die hond wat oor die naweek vermis geraak het. Die persoon het die hond probeer kalmeer en vang en het die Gordonsbaai-dierewelsynsvereniging in kennis gestel. Die dierewelsynsvereniging het ŉ inspekteur na die toneel ontbied maar die vreesbevange hond het toe reeds op die vlug geslaan. “Die inspekteur het die hond agternagesit en gesien hoe die hond by Hendon Park in die see spring en meegesleur word. Die NSRI se reddingspan by Gordonsbaai is kennis gestel en het ŉ vaartuig uitgestuur. Die bemanning van ŉ vissersboot het intussen vir Xena gewaar en tot haar redding gekom. Die NSRI se personeel het die hond in ŉ kombers toegedraai en na hul basis geneem waar sy vir hipotermie behandel is. Lede van die Gordonsbaai-dierewelsynsvereniging het intussen by die NSRI se basis aangekom en die hond in hul sorg geneem. Die hond is deur ŉ mikroskyfie geïdentifiseer en haar eienaars is gekontak. Die eienaars het Xena na ŉ veearts geneem waar sy Maandagaand gehou sal word vir behandeling en observasie. Xena sal na verwagting ten volle herstel en kan reeds Dinsdag huis toe gaan.